雪中從邢懷正乞酒
作者：韓元吉
朝代：宋

paragraphs: 櫑具高拄頰，風塵客長安。
長安不宜客，歲暮仍苦寒。
夜聞陰風喧，曉看雪漫漫。
天公非惡劇，笑我貂裘單。
坐令歌南山，白石空巑岏。
正不妨我嘯，憑高事遐觀。
四海同一雲，更覺天地寬。
平湖發遠景，松竹如龍鸞。
巉然兩峰高，玉峙峨瓊冠。
緬懷邢公子，重城有家園。
水石带林沼，幽亭厭雲端。
仙粧映疏梅，秀色若可餐。
璇題散冰筯，晶鹽貯牙盤。
清歌出絕唱，筆閒走波瀾。
幾欲泥君飲，持杯聽幽蘭。
君家碧琳腴，到手無復殘。
正豈須羔兒，尚能追清歡。
蹇馿不敢出，强作哦詩酸。
詩成不能寐，起舞清夜闌。
儻可致麴生，當築白玉壇。